Anders Samuelsen (NY), 2008-06-11:
Her er sammentrækningen af de gode indspark, jeg fik:
I dag slutter
endnu en folketingssamling med et borgerligt flertal i Folketinget og med en borgerlig regering ved roret.
Egentlig burde vi i Ny Alliance som et borgerligt parti glæde os, men desværre må vi konstatere, at trods det borgerlige flertal føres der ikke borgerlig politik.
Faktum er, at de borgerlige aftryk på dagens Danmark efter 7 år med VK fortoner sig, når vi ser på fakta.
Skatteindtægterne er steget på grund af højkonjunkturen, men alligevel har Danmark det højeste personlige skattetryk i verden.
Det er ikke godt nok.
Ingen andre steder i verden sætter højeste marginalskat så tidligt ind, ingen andre steder i verden er den så høj, ingen andre steder i verden er det over 44 pct. af de fuldtidsbeskæftigede, der rammes af den.
Det er heller ikke godt nok.
Da VK-regeringen kom til, var der 742.000 personer på overførselsindkomst, i dag er tallet 710.000.
Det er heller ikke godt nok.
Aldrig har den offentlige sektor været så belastet af regler, mistillid og bureaukrati.
Det er heller ikke godt nok.
Der har siddet et flertal af borgerlige liberale politikere i 7 år, man har regeret i magsvejr og medvind under en højkonjunktur, og alligevel står vi i dag med præcis de samme udfordringer som dengang for 7 år siden, da V og K afløste S og R. V og K har ikke skabt de borgerlig-liberale resultater, som borgerlige vælgere med rette kunne forvente.
Sådan er det desværre.
I stedet for at gribe fat i de store udfordringer og tage hul på de store reformer sætter regeringen gang i, hvad vi vil kalde pseudodebatter om personligt ansvar, kanoner og muslimske tørklæder.
Det er sådan set meget underholdende, men det flytter reelt ingenting, det afleder bare opmærksomheden.
Det er lidt ligesom, dengang Schlüterregeringen sang på det sidste vers - man kunne ikke få gennemført så meget, ambitionerne manglede, men man kunne trods alt opføre et godt show.
Denne folketingssamling har ikke været en undtagelse eller en ny begyndelse, den har blot været en fortsættelse, og det er en skuffelse.
Verden forandres, men Danmark skal åbenbart stå stille, helt stille.
Jeg synes, at det ville være befriende, hvis dette Folketing ville kunne gå på sommerferie med et løfte om, at vi i fremtiden ville diskutere og gennem handling forsøge at realisere visioner for dette smukke land og dets 5 millioner indbyggere, og at vi ville forsøge at løfte blikket og se ud i verden med alle dens muligheder og udfordringer.
65 pct. af den danske befolkning siger, at de ser muligheder i globaliseringen.
Det vigtigste i verden er ikke det tørklæde, der måske vil bæres af en dansk kvindelig dommer om 15 år, og endda kun måske.
Tørklædedebatten, som har fyldt så meget - alt for meget - er et symptom på, at angst og også smålighed styrer dansk politik; angsten for det ukendte, angsten for at tage et globalt ansvar, angsten for at slippe bare lidt af kontrollen.
Folk, der yder noget for at være en del af vores fællesskab, skal vi være åbne over for.
Men alt for mange rammes af en fornemmelse af, at vi i stedet vender dem ryggen.
Det er ikke det land, jeg er vokset op i, det er ikke det land, jeg vil dø i.
Jeg vil have stoltheden tilbage, som min nabo - han har været dansk FN-soldat på Cypern - sagde til mig i indædt forargelse, da regeringen for et par år siden stoppede hjælpen til nødlidende kvinder fra Malawi.
Derefter stod han selv i spidsen for indsamlingen og sørgede for at få rejst de midler, som regeringen havde skåret væk, og tog ned og gav dem til kvinderne.
Og han har ret.
Jeg synes, at vi skal sørge for at få stoltheden tilbage; lad os få udsynet tilbage, og lad os få glæden og selvrespekten tilbage.
I stedet er, sat på spidsen, haven Danmark blevet ensrettet og faconklippet, hvor alle planter fra urt til egetræ død og pine skal være lige så høje som stikkelsbærbuske.
I Ny Alliance er vi ikke bange for forskelle.
Vi vil belønne den enkelte efter fortjeneste, vi skal ikke misunde den rige hans eller hendes penge.
Tværtimod skal vi tilskynde de driftige.
Når folk bliver rigere, er det en mulighed, så er det ikke et problem.
Vi skal ikke bekæmpe rigdom, vi skal bekæmpe fattigdom.
Det er desværre denne utrolig antiliberale filosofi, som præger regeringens og flertallets behandling af den offentlige sektor.
I stedet bør vi anerkende, at den offentlige sektor er fuld af driftige mennesker.
De har muligheden for at yde mindst lige så meget som mennesker i den private sektor, hvis de får lov.
De skal opmuntres, de skal have ansvar, de skal belønnes akkurat ligesom mennesker i den private sektor.
Desværre tør regeringen ikke stole på medarbejderne i den offentlige sektor.
Derfor udsættes de for dyre, tidkrævende og nyttesløse kontrolinstanser stik imod den herskende danske arbejdskultur.
Og det breder sig: Det er inden for skolevæsenet, ældreplejen, beskæftigelsesområdet.
Skåltaler om afbureaukratisering, flere hænder, større arbejdsglæde modsiges konsekvent af love og regler, som vi bliver præsenteret for.
Så sent som i går så vi en beskæftigelsesminister stolt forklare, at regeringen nu vil lovgive om virksomhedernes personalepolitik helt ned i detaljen.
Hvad blev der af al den højstemte snak om det personlige ansvar?
Altså, vis dog lidt tillid.
Hvor svært kan det være?
Imens lyder der kun ét svar herinde fra, hver gang vi ser et problem: Lad os bruge flere penge.
Hvorfor kigger vi ikke på det enorme bureaukrati, der er blevet bygget op; et bureaukrati, der betyder, at lærerne bruger mindre tid på undervisning og mere tid på meningsløs administration; et bureaukrati, der betyder, at hjemmehjælperne bruger mindre tid på de ældre og mere tid på at udfylde ligegyldige kvalitetsskemaer?
Når vi nu er ved den offentlige sektor, synes jeg at det er umuligt at komme uden om konflikten.
Der er i dag cirka 2.700 ledige sygeplejerskestillinger.
Hvis ikke vi giver plads til at hæve lønnen, og hvis ikke vi viser dem tillid, søger endnu flere selvfølgelig væk, ligesom vi får problemer med at tiltrække nye til faget.
Hvis ikke vi vil give mere, hvad så med at tage noget mindre fra dem?
Jeg anerkender, at det er svært bare at sætte lønnen op - men hvad så med at lade dem beholde noget mere af den løn, de får?
Hvad med at straffe deres indsats lidt mindre, hvad med at fjerne noget af skatten på arbejde?
Hvis vi ikke vil det, hvem skal så udfylde de ledige job?
Ja, så bliver det vel filippinske sygeplejersker, hvis V og K kan mande sig op til at skabe en ordentlig greencardordning.
Som en specialsygeplejerske skrev til mig, kan hun jo være ligeglad med det offentlige sundhedsvæsens fremtid, for hun skal nok få et job i det private.
Men kan det virkelig passe, at vi skal lade de gode hoveder smutte ud af døren til det offentlige sundhedsvæsen uden at gøre noget for at holde på dem og uden at være sikker på at kunne finde erstatning for dem?
Er det o.k. at devaluere det offentlige system på den måde?
Ny Alliance ønsker, at der omgående bliver grebet ind i konflikten af hensyn til de patienter, som ligger og venter og ikke får den behandling i tide, som de har behov for.
Vi ønsker, at der nedsættes en løn- og overenskomstkommission - ikke for at diktere lønninger, men for at diskutere lønninger; ikke for at blande os i overenskomstforhandlingerne, men for at lette overenskomstforhandlingerne.
Ny Alliance ønsker de reformer, som det borgerlige flertal tilsyneladende har mere end svært ved at tale om, endsige gennemføre.
Der henvises til flertallet, og at man skal have 90 mandater osv.
Ja, men kunne vi dog ikke få debatten.
Jeg tænker selvfølgelig her først og fremmest på regeringens berøringsangst over for en skattereform.
Nu er den så placeret i en skattekommission, og så må vi se, hvad der kommer ud af det.
Vi håber det bedste.
Vi vil i hvert fald være konstruktive og bidrage efter bedste evne.
Men der burde være masser af folketingsmedlemmer fra Venstre og De Konservative med bankende varme hjerter for en lavere marginalbeskatning.
De burde være ude i medierne hver eneste dag og forberede en politisk dagsorden i offentligheden om behovet for at fjerne top- og mellemskat, for det er så påtrængende nødvendigt.
De burde være i fuld gang med den værdikamp, som statsministeren påstår var nødvendig for at flytte dansk politik.
Hvorfor er man så tilbageholdende med at slå et slag for det rigtige synspunkt i offentligheden?
Er det, fordi vi bare har besluttet os for, at det er sådan, når det er blevet sagt fra højeste sted?
Jeg ved det ikke, men jeg synes, det er påfaldende, at mens Skattekommissionen forbereder det indlysende rigtige, og mens alle regnestykker peger i en og samme retning - nemlig mod en lavere skat på den sidst tjente krone som den eneste vej til at løse de grundlæggende strukturelle problemer i dansk økonomi - så holder alle i Venstre og Konservative radiotavshed. Jeg mener, det er en utrolig dum strategi, hvis man har en ambition om at få en bare nogenlunde velfungerende skattereform vedtaget næste år.
Jeg ved, hvor ansvaret for, at vi ikke får den debat, ligger.
Det ligger altså på skuldrene af Venstre og Konservative, som ikke har modet til at sige tingene ligeud og ikke har kræfterne til at gå imod en hel generations socialdemokratisk tankegods - Venstre og Konservative, som på forhånd opgav at gøre en borgerlig-liberal vision til virkelighed.
Når denne regerings leder, som jeg faktisk har meget, meget stor respekt for, engang går af, kunne jeg godt være bange for, at folk vil spørge sig selv, om statsministeren blot var kustode i et socialdemokratisk museum.
I sine sidste år som statsminister kunne han jo i stedet vælge at vise lederskab på det her område.
For der er mange gode borgerlige mærkesager, som stadig er værd at kæmpe for.
Tag f.eks. beskatningen af bilerne.
Omlæg dog den vægtafgift, så vi får råd til nye og mere miljøvenlige biler.
Det vil være godt for den enkelte borger, det vil være godt for miljøet, og det vil være en hjælpende hånd i kampen mod klimaforandringerne.
Det er et kendetegn ved et moderne og rigt samfund, at man er villig til at bruge penge på sin sundhed.
Hvorfor omlægger vi så ikke brugerbetalingen i sundhedsvæsenet, som Velfærdskommissionen har peget på, så vi får en mere effektiv udnyttelse af ressourcerne?
Vi kunne jo kombinere det med en langt mere socialt forsvarlig brugerbetaling, for der er jo masser af brugerbetaling i det eksisterende system.
Det tør vi ligesom bare ikke rigtig tale om.
Eller hvad med efterlønnen?
Vi har i den grad behov for en debat om efterlønnen.
Det er da urimeligt at frede en ordning, som alle i dette lokale udmærket godt ved vi ikke har råd til i dens nuværende form.
Og da slet ikke, hvis vi ønsker at skaffe midler til andre gode formål som f.eks. sund mad i skolerne og daginstitutionerne, som jeg i dag har set har været på tapetet på nogle af internetsiderne.
Hvorfor er dagpengesystemet blevet fredet?
Ny Alliance vil meget gerne medvirke til at gennemføre f.eks. en årsindkomstmodel eller at forkorte den maksimale dagpengeperiode til de 2½ år, som også er blevet anbefalet fra Velfærdskommissionens side.
Man kan næsten mærke, at det ikke lige er den debat, som man har lyst til at tage, hverken fra regeringsbænkenes side eller fra V's og K's side eller - for den sags skyld - fra resten af Folketingets side.
Men i Ny Alliance har vi besluttet os for, at vi vil sige det højt, som der er behov for.
Vi vil blive ved med det, for nogle skal jo løfte fanen for borgerlige og liberale mærkesager, når de to store borgerlige partier har rullet den sammen og sat den ind i det dybeste hjørne af klædeskabet.
Det paradoksale er, at rigtig mange gode liberale vælgere og politikere udmærket er klar over, hvad der skal til for at gøre Danmark til en global frontløber og til igen at gøre Danmark til en stolt og stærk nation med højt til loftet og med plads til store armbevægelser.
Det ville være befriende, hvis Folketingets borgerlig-liberale flertal besluttede sig for ikke at bruge al tiden på at fordele velfærden, men på at skabe noget mere af den.
Så ville vi være godt på vej til at virkeliggøre en liberal og borgerlig vision for Danmark.
Ny Alliance vil meget gerne bidrage konstruktivt til den del, når vi vender tilbage efter sommerferien.
Tak for ordet.